Fadlullah Wilmot

Haji **Fadlullah Clive Wilmot** (lahir 21 Ogos 1943) ialah seorang pendakwah, pensyarah, aktivis dan pekerja kemanusiaan Australia yang pernah bekerja di Asia Selatan dan Asia Tenggara di bawah sejumlah pertubuhan amal jariah Islam.  Beliau pernah  melakukan pembantuan perikemanusiaan di bawah *Muslim Aid* dan *Islamic Relief*.

Beliau adalah bapa kepada pelakon, model dan bekas pengacara Malaysia iaitu Wardina Safiyyah.

## Kehidupan awal
Beliau dilahirkan di Southgate, England, United Kingdom pada 21 April 1943, tetapi keluarganya berpindah ke Australia waktu beliau kecil dan beliau membesar di sana.

Beliau menyambung pelajaran sarjana mudanya di Universiti Tasmania dalam bidang psikologi dan sains politik. Semasa zaman pelajarnya, beliau memeluk agama Islam pada umur 20 tahun atas pengaruh rakan-rakannya dari Asia. Beliau telah dilantik sebagai presiden *Persekutuan Pelajar Islam Australia* (AFMSA).

## Kerjaya
Selepas pelajarannya tamat, beliau memulakan kerjaya sebagai guru untuk beberapa tahun sebelum menyertai Sukarelawan Luar Negara Australia atau *Australia Volunteers Abroad* (AVA). Tugas pertamanya ke Indonesia untuk mengajar di Universiti Syiah Kuala pada tahun 1970. Semasa di sana, beliau mempelajari bahasa Indonesia dan Aceh. Di sana, beliau berapat dengan pemimpin dan tokoh pejuang Aceh, Teungku Mohammad Daud Beureueh.

Beliau kembali ke Australia pada tahun 1975, tetapi tidak lama kemudian beliau memindah ke Malaysia pada tahun 1977. Beliau mendapat peluang dari Tun Abdul Razak untuk bekerja di sana, dan pada tahun-tahun yang seterusnya pernah bertugas sebagai anggota bawah *Yayasan Dakwah Islamiah Rantau Asia Tenggara dan Pasifik* dan *Majlis Kebangsaan PERKIM* sebagai naib presiden *PERKIM Cawangan Wilayah Persekutuan* dan *Pengerusi Jawatankuasa Buku PERKIM*.

Pada tahun 2005, beliau menerima jawatan untuk bertugas di Aceh selepas tsunami 2004 di bawah *Muslim Aid*, sebuah yayasan amal yang ditubuhkan oleh pemuzik Yusuf Islam pada tahun 1986. Oleh sebab kecelikan beliau dalam bahasa Aceh, beliau dijemput menugas di sana pada awalnya buat separuh masa sahaja, tetapi kerana keparahan keadaan, beliau mula menugas sepenuh masa dan dilantik sebagai pengarah negara bagi cabang *Muslim Aid* di Indonesia. Kegiatan beliau seterusnya termasuk perlantikan sebagai pengarah negara *Muslim Aid* di Bangladesh selepas Siklon Sina pada tahun 2008 dan sebagai pengarah negara bagi *Islamic Relief Pakistan* selepas banjir Khyber Pakhtunkhwa pada tahun 2010. Beliau telah bersara dari pengamalan kemanusiaan pada tahun 2020.

Beliau pernah bergiat sebagai pendakwah dan telah menyampaikan berbagai ceramah dan syarahan, tetapi juga pernah menulis rencana dalam majalah "*Qiblat*", "*Dakwah*" dan "*Widya*". Beliau juga menyumbangkan tulisannya untuk rancangan radio dan televisyen di Malaysia dan Brunei.

## Kehidupan peribadi
Semasa di Aceh, beliau menemui bakal isterinya Hajah Asmah Abdul Ghani. Mereka berkahwin pada tahun 1972. Beliau berpindah ke Malaysia bersama isterinya pada tahun 1977 oleh sebab konflik yang melanda Aceh pada masa itu. Beliau dikurniakan enam cahaya mata, termasuk bekas pengacara, model dan pelakon Wardina Safiyyah.

## Karya
* *Keindahan Islam* (1981)
* *Muhammad s.a.w Hijrah ke Madinah* (1985) dikarang bersama Mardijah Aldrich Tarantino
* *The Current Islamic Movement*
* *Role of Muslim as a Minority Community*, sebagai penyunting
* *Dilema Ahli Psikologi Muslim* (2022), terjemahan karya Malik Badri
* *The Unpublished Letters of Muhammad Asad* (2024), bahagian prakata

## Rujukan